Diari Oficial de la Generalitat Valenciana


Sumari del DOGV 9418, del 02-09-2022 (2022/7799)

ORDRE 7/2022, de 23 d'agost, de la Conselleria d'Hisenda i Model Econòmic, per la qual s'estableixen les bases reguladores per a la concessió de les subvencions del programa «Eurodissea».
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9418

Data del DOGV
:   02-09-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7799


Data del document
:   23-08-2022

Organisme emissor
:   Conselleria d'Hisenda i Model Econòmic

Tipus de document
:   Ordre

Anàlisi jurídica

 Descriptors 

:   * Conselleria d'Hisenda i Model Econòmic
    * ajuda a l'ocupació
    * formació en el lloc de treball
    * ajuda pública
    * treball de joves

ORDRE 7/2022, de 23 d'agost, de la Conselleria d'Hisenda i Model Econòmic, per la qual s'estableixen les bases reguladores per a la concessió de les subvencions del programa «Eurodissea». [2022/7799]  
Capítol I. Disposicions generals  
Article 1. Objecte i finalitat de les subvencions  
Article 2. Criteris per a la determinació de la quantia de la subvenció  
Article 3. Entitats beneficiàries i requisits  
Article 4. Presentació de sol·licituds, termini i tractament de dades personals  
Article 5. Documentació que cal adjuntar a la sol·licitud  
Capítol II. Procediment de concessió de les subvencions i pagament  
Article 6. Ordenació i instrucció del procediment  
Article 7. Comissió d'avaluació  
Article 8. Avaluació dels informes d'oferta  
Article 9. Recepció de candidatures  
Article 10. Tramitació i selecció de candidatures  
Article 11. Resolucions de concessió de les subvencions  
Capítol III. Seguiment i control de les subvencions  
Article 12. Obligacions de l'entitat beneficiària  
Article 13. Justificació de les subvencions  
Article 14. Pagament de les subvencions  
Article 15. Minoració i reintegrament de les subvencions concedides  
Article 16. Pla de control  
Article 17. Clàusula de transparència, subministrament d'informació i dades obertes  
Disposicions addicionals  
Primera. Clàusula de no incidència pressupostària  
Segona. Habilitació  
Disposició transitòria  
Única. Procediments ja iniciats  
Disposició derogatòria  
Única. Derogació normativa  
Disposició final  
Única. Entrada en vigor  
  
  
Preàmbul  
  
La Generalitat, a través de la Conselleria d'Hisenda i Model Econòmic, participa des de 1987 en el desenvolupament del programa «Eurodissea», creat l'any 1985 per l'Assemblea de Regions d'Europa (ARE), de la qual la Comunitat és membre actiu.  
El programa «Eurodissea» permet realitzar intercanvis entre persones joves de les regions d'Europa participants en aquest, que possibiliten a aquests beneficiar-se d'una formació lingüística i d'un període de pràctiques en una empresa estrangera. Les diferents regions assumeixen la responsabilitat de gestionar el programa i, sobre la base d'això, realitzen la preselecció de les persones candidates, s'encarreguen de l'enviament i acolliment d'aquests, i gestionen les ofertes de períodes de pràctiques.  
La Generalitat, a través de la seua participació en el programa, pretén promocionar el coneixement de regions des d'una consciència europea, fomentar la internacionalització de les empreses i donar suport a la promoció i formació laboral de les persones joves valencianes, facilitant-los per a això l'accés a una experiència d'intercanvi internacional.  
En aplicació del principi de reciprocitat establit per l'ARE en l'Estatut del programa «Eurodissea», la Comunitat Valenciana, a més d'enviar persones joves valencianes a l'estranger, es compromet a rebre i facilitar estades professionals a persones joves provinents d'altres regions europees.  
D'acord amb l'Estatut del programa «Eurodissea», cada regió proporcionarà l'allotjament i manutenció a les persones joves que arriben a la seua regió durant el primer mes d'estada, així com un curs de l'idioma de la regió i activitats d'immersió cultural. Així mateix, totes les persones joves participants disposaran d'assegurances de responsabilitat civil, accidents i repatriació proporcionats pel Secretariat del programa «Eurodissea».  
L'Ordre 16/2014, de 5 de setembre, de la Conselleria d'Hisenda i Administració Pública, per la qual s'aproven les bases reguladores, es publica la línia pressupostària per al finançament de les ajudes convocades en el marc del programa «Eurodissea», de l'Assemblea de les Regions d'Europa i s'obri el termini de presentació de sol·licituds, conté aspectes per a l'aplicació dels quals és necessària l'actualització i adaptació a la normativa vigent, especialment en matèria laboral. Atés que es tracten d'ajudes susceptibles de ser cofinançades per la Unió Europea a través del Programa del Fons Social Europeu Plus (FSE+) Comunitat Valenciana 2021-2027, també és necessària l'adaptació als reglaments europeus que regulen aquest fons estructural.  
Tenint en compte la transcendència de les modificacions que es necessiten tant en l'articulat com en el contingut de l'ordre esmentada, i a fi d'aconseguir una millor comprensió de la regulació en vigor tant pels potencials destinataris com pels operadors jurídics, s'ha optat per la derogació de l'Ordre 16/2014 i l'elaboració d'un nou text que reculla tant els continguts d'aquesta que convé conservar, com les novetats introduïdes en la regulació de les subvencions i que es concreten principalment en els punts següents:  
En primer lloc, atés que l'entrada en vigor del Reial Decret llei 32/2021, de 28 de desembre, de mesures urgents per a la reforma laboral, la garantia de l'estabilitat en l'ocupació i la transformació del mercat de treball, no permet la contractació per obra o servei, que determinava l'Ordre 16/2014 per als participants estrangers de països de la UE i de l'EEE, s'opta per la fórmula del conveni en pràctiques per a tots, independentment del país d'origen.  
Referent a això, la Recomanació del Consell de 10 de març de 2014 sobre un marc de qualitat per als períodes de pràctiques (DO C 88 de 27.3.2014), assenyala que perquè aquestes pràctiques faciliten realment l'accés a l'ocupació, han d'oferir continguts de qualitat i condicions adequades i no constituir una alternativa de baix cost als llocs de treball regulars, i recomanen la realització d'un conveni de pràctiques per escrit.  
S'estableix el salari mínim interprofessional com a part del criteri per a la determinació de la quantia de la subvenció.  
Sobre la base de l'experiència de les últimes convocatòries, s'amplia de 5 a 6 mesos el període màxim de pràctiques en l'empresa.  
Finalment, cal destacar que la tramitació del pagament de la subvenció es realitzarà amb la justificació prèvia per l'entitat beneficiària de la realització de l'activitat per a la qual es va concedir i de la justificació de la subvenció rebuda.  
En l'elaboració de la present ordre, s'han seguit els principis de bona regulació de necessitat, eficàcia, proporcionalitat, seguretat jurídica, transparència i eficiència, enumerats en l'article 129 de la Llei 39/2015, d'1 d'octubre, del procediment administratiu comú de les administracions públiques.  
Quant a la necessitat i eficàcia, la Generalitat, a través de la seua participació en el programa, pretén continuar promocionant el coneixement de regions des d'una consciència europea, fomentant la internacionalització de les empreses, i donant suport a la promoció i formació laboral de les persones joves europees i valencianes, i facilitar-los per a això l'accés a una experiència d'intercanvi internacional.  
Pel que respecta a la seguretat jurídica, s'ha tingut present la necessitat d'una constant adequació dels criteris de concessió de fons públics a les directrius de la Llei 38/2003, de 17 de novembre, general de subvencions, i la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions.  
  
Pel que fa a l'aplicació del principi de transparència, la tramitació es realitzarà a través de la seu electrònica de la Generalitat, on estaran disponibles, tant les bases reguladores i els impresos associats, com una informació àmplia i detallada del tràmit administratiu que han de seguir les possibles entitats beneficiàries de les subvencions previstes.  
  
Des del punt de vista de l'eficiència, s'ha buscat la racionalització del procediment de concessió de les subvencions, seguint el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic.  
Les subvencions regulades en aquesta ordre estan incloses en el Pla estratègic de subvencions de la Conselleria d'Hisenda i Model Econòmic, aprovat l'11 de febrer de 2021, per al període 2021-2023, amb l'objectiu i efectes de millorar el currículum de les persones joves, augmentar les seues expectatives d'accés a una ocupació a Espanya o a Europa, contribuir a l'aprenentatge i perfeccionament d'idiomes europeus i a la immersió en diferents cultures.  
De conformitat amb el que es preveu en l'article 7.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques i considerant que les subvencions regulades en la present ordre són ajudes de minimis, ja que es concedeixen a cada empresa durant un cert espai de temps i no superen la quantitat fixa determinada, segons el Reglament (UE) núm. 1407/2013, de la Comissió de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis i a la publicació en el Diari Oficial de la Unió Europea (DO L 352, 24.12.2013), que ha sigut modificat pel Reglament (UE) núm. 2020/972 de la Comissió, de 2 de juliol de 2020, pel qual es modifiquen el Reglament (UE) núm. 1407/2013, pel que fa a la seua pròrroga, i el Reglament (UE) núm. 651/2014, pel que fa a la seua pròrroga i els ajustos pertinents (DO L 215, 07.07.2020) (d'ara endavant, Reglament (UE) núm. 1407/2013), no són ajudes d'estat, en considerar que aquestes mesures no compleixen tots els criteris de l'article 107 del TFUE i, per consegüent, estaran exemptes de l'obligació de notificar establida en l'article 108, apartat 3, del TFUE, si compleixen totes les condicions establides en el citat Reglament (UE) núm. 1407/2013.  
  
Les subvencions regulades en la present ordre podran ser compatibles amb la normativa de competència de la Unió Europea, si compleixen els requisits que s'exigeixen en el Reglament (UE) núm. 1407/2013 o norma que el substituïsca, després de la finalització de la seua vigència el 31 de desembre de 2023.  
Per tot això, d'acord amb l'article 28 de la Llei 5/1983, de 30 de desembre, del Consell; de conformitat amb la proposta de la Direcció General de Fons Europeus de 5 de maig de 2022 i emesos els preceptius informes per l'Advocacia de la Generalitat i per la Intervenció Delegada, d'acord amb l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions; en virtut de les facultats que em confereix l'article 160.2.b) de la Llei 1/2015, en relació amb l'article 5 del Decret 5/2019, de 16 de juny, del president de la Generalitat, pel qual es determinen el nombre i la denominació de les conselleries, i les seues atribucions i el Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, una vegada evacuats els informes preceptius, complits els tràmits de consulta pública prèvia, d'audiència i informació pública i de consulta a altres conselleries,  
  
  
ORDENE  
  
Capítol I  
Disposicions generals  
  
Article 1. Objecte i finalitat de les subvencions  
1. L'objecte d'aquesta ordre és establir les bases reguladores per a la concessió de subvencions, destinades a empreses i entitats de la Comunitat Valenciana en règim de concurrència competitiva, que tenen per finalitat el finançament de convenis de pràctiques professionals adequades al nivell d'estudis amb els participants estrangers de les regions actives del programa «Eurodissea» que hagen sigut seleccionats.  
  
2. El model de conveni de pràctiques serà facilitat pel servei competent en la matèria de Fons Social Europeu i s'ajustarà al que s'estableix en la Recomanació del Consell de 10 de març de 2014 sobre un marc de qualitat per als períodes de pràctiques.  
3. La duració del conveni de pràctiques podrà ser de fins a sis mesos.  
4. S'estableixen dos fluxos d'arribada de persones joves estrangeres a la nostra Comunitat, que tindran com a dates aproximades d'inici els mesos de maig i octubre, durant els quals assistiran a un curs intensiu d'espanyol. El començament de les pràctiques en l'empresa o entitat d'acolliment tindrà, com a dates aproximades d'inici per a cada flux, els mesos de juny i novembre.  
  
Article 2. Criteris per a la determinació de la quantia de la subvenció  
  
L'import de la subvenció serà el que determine la corresponent convocatòria i suposarà el 92 % de l'import del salari mínim interprofessional (SMI) que establisca la normativa laboral per a cada exercici.  
  
L'entitat beneficiària incorporarà una aportació que, almenys, complete l'SMI en tot el període de duració del conveni de pràctiques.  
  
L'import total es dedicarà al finançament dels convenis de pràctiques per tots els conceptes (inclosos IRPF i Seguretat Social).  
Aquestes subvencions són incompatibles amb qualsevol altra subvenció destinada a la mateixa finalitat.  
  
Article 3. Entitats beneficiàries i requisits  
Podran ser beneficiàries d'aquestes subvencions aquelles empreses i entitats públiques i privades que estiguen legalment constituïdes i inscrites en els registres corresponents de la Comunitat Valenciana i complisquen els requisits següents:  
a) Disposar d'un centre de treball on la persona candidata exercisca la seua pràctica, que haurà d'estar situat a la Comunitat Valenciana.  
  
b) Tindre un nombre d'empleats mínim de dues persones que facilite la interacció de la persona jove i la qualitat de la pràctica.  
c) Designar un supervisor o supervisora que instruïsca i supervise tècnicament la persona jove en el desenvolupament de la pràctica, i li done suport, que serà identificat en l'informe d'oferta esmentat en l'article 5.h).  
d) Oferir llocs les tasques dels quals siguen ajustades al nivell de qualificació requerit segons la denominació del lloc. El nombre màxim d'ofertes serà de quatre per flux i no es podran oferir llocs idèntics en un mateix flux.  
e) No haver obtingut ajudes de minimis per import igual o superior a 200.000 euros en l'exercici fiscal corrent i en els dos anteriors a la sol·licitud (100.000 euros en el cas d'empreses del sector de transport per carretera), segons es disposa en l'article 3.2 del Reglament (UE) núm. 1407/2013.  
f) No estar incurs en cap prohibició per a obtindre la condició d'entitat beneficiària de subvencions públiques, d'acord amb els apartats 2 i 3 de l'article 13 de la Llei 38/2003, de 17 de novembre, general de subvencions.  
g) No ser entitat beneficiària d'ajudes o subvencions de caràcter públic o privat en relació amb la pràctica oferida.  
h) Disposar d'un pla d'igualtat aprovat, en el cas que li siga exigible a l'entitat sol·licitant, amb la finalitat de possibilitar l'efectivitat del dret constitucional d'igualtat de dones i homes, en compliment del que disposa l'article 4 de la Llei 9/2003, de 2 d'abril, de la Generalitat, d'igualtat entre dones i homes, i per l'article 14 de la Llei orgànica 3/2007, de 22 de març, per a la igualtat efectiva de dones i homes.  
  
El compliment dels requisits s'acreditarà mitjançant la presentació de la documentació exigida en l'article 5 d'aquesta ordre.  
A l'efecte de l'acreditació del compliment de les obligacions recollides en els punts f) i g), el formulari de sol·licitud de subvenció inclou les corresponents declaracions responsables.  
  
Article 4. Presentació de sol·licituds, termini i tractament de dades personals  
1. Les sol·licituds i els tràmits associats al procediment de concessió es determinaran en la forma i mitjans previstos en les respectives convocatòries.  
2. El termini de presentació de sol·licituds per a cada flux serà de vint dies naturals, comptadors des de l'endemà de la publicació de les respectives convocatòries en el Diari Oficial de la Generalitat Valenciana.  
3. La gestió de les subvencions previstes en les presents bases comporta el tractament de dades de caràcter personal, i s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades, i en la Llei orgànica 3/2018, de 5 de desembre, de protecció de dades personals i garantia dels drets digitals.  
  
En tots els actes administratius s'hauran de tindre en compte els principis de protecció de dades. En concret, les dades personals seran adequades, pertinents i limitades al necessari en relació amb els fins per als quals són tractades.  
En la convocatòria s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i l'article 11 de la Llei orgànica 3/2018, de 5 de desembre.  
  
Article 5. Documentació que cal adjuntar a la sol·licitud  
1. A la sol·licitud s'adjuntarà la documentació següent:  
a) Documentació identificativa de l'entitat sol·licitant, acreditació de la vàlida constitució, estatuts i inscripció registral, de la titularitat o dret d'ús del centre de treball, així com de la identificació de la persona que exerceix la seua representació legal.  
b) Acreditació del número d'identificació fiscal.  
c) Acreditació del nombre de treballadors de l'empresa, mitjançant document de la Tresoreria General de la Seguretat Social.  
d) Acreditació d'estar al corrent en les obligacions tributàries i amb la Seguretat Social.  
e) Acreditació de no haver obtingut ajudes de minimis per import igual o superior a 200.000 euros en l'exercici fiscal corrent i en els dos anteriors a la sol·licitud (100.000 euros en el cas d'empreses del sector de transport per carretera).  
f) Certificat de situació en el Cens d'activitats econòmiques de l'AEAT i, si és el cas, document acreditatiu de l'últim abonament de l'impost d'activitats econòmiques (IAE)  
g) Dades de domiciliació bancària segons model normalitzat (model de domiciliació bancària).  
h) Informe d'oferta, en model normalitzat i degudament emplenat per a cada lloc sol·licitat per a cada flux. S'hi assenyalaran detalladament les funcions, la identificació del supervisor designat i altres condicions particulars i requisits de la persona candidata, amb indicació de la formació requerida, que haurà de ser com a mínim de formació professional per a l'ocupació.  
i) En el cas d'empreses de cinquanta o més persones treballadores, pla d'igualtat aprovat i registrat de conformitat amb el Reial decret 901/2020, de 13 d'octubre, pel qual es regulen els plans d'igualtat i el seu registre i es modifica el Reial decret 713/2010, de 28 de maig, sobre registre i depòsit de convenis i acords col·lectius de treball.  
  
A l'efecte de l'acreditació del compliment de les obligacions recollides en els punts d) i e), serà necessària l'autorització perquè l'Administració obtinga directament l'acreditació del compliment de les obligacions tributàries, de conformitat amb el que es disposa en el Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. Els qui no atorguen aquesta autorització hauran d'aportar els certificats corresponents per a les obligacions recollides en el punt d) i una declaració responsable sobre altres ajudes de minimis (subjectes al Reglament (UE) núm. 1407/2013 o a altres reglaments de minimis).  
  
2. En el cas que els documents esmentats en l'anterior apartat 1, lletres a) i b), estigueren en poder de l'Administració i no hagen variat, el sol·licitant podrà acollir-se al que s'estableix en l'article 28. 2 de la Llei 39/2015, d'1 d'octubre, del procediment administratiu comú de les administracions públiques (d'ara endavant LPACAP), sempre que es faça constar la data i l'òrgan o dependència en què van ser presentats i que no hagen transcorregut més de cinc anys des de la finalització del procediment al qual corresponguen.  
3. Quan a la sol·licitud no s'adjunte la documentació que d'acord amb aquesta siga exigible, es requerirà els interessats perquè, en un termini de deu dies, esmenen la falta o adjunten els documents necessaris, amb indicació que, si no ho fan, es considerarà que han desistit de la seua petició, amb resolució prèvia de l'òrgan competent per a resoldre.  
  
  
  
Capítol II  
Procediment de concessió de les subvencions i pagament  
  
Article 6. Ordenació i instrucció del procediment  
1. L'òrgan encarregat de l'ordenació i instrucció del procediment serà la direcció general competent en matèria de fons europeus el qual, d'ofici, acordarà totes les actuacions necessàries per a la determinació, coneixement i comprovació de les dades en virtut de les quals ha de pronunciar-se la resolució, tal com s'estableix en els termes previstos en la legislació vigent en matèria de procediment administratiu comú.  
  
2. La direcció general competent en matèria de fons europeus podrà demanar de l'entitat sol·licitant l'aportació addicional d'altres documents o dades aclaridores que estime necessaris per a resoldre sobre la sol·licitud presentada.  
  
Article 7. Comissió d'avaluació  
1. Examinades les sol·licituds, aquelles que complisquen i acrediten els requisits d'aquesta ordre seran tingudes en compte per una comissió d'avaluació, que elaborarà les corresponents propostes de concessió o denegació de les ajudes i determinació de les seues quanties. Aquesta comissió estarà integrada per tres membres, i la seua composició serà la següent:  
a) Presidència: la persona titular de la direcció general competent en matèria de fons europeus, o persona que designe per a la seua substitució.  
b) Vocals: dues persones designades per la Direcció General de Fons Europeus entre el personal funcionari d'aqueixa mateixa direcció general, una de les quals actuarà com a secretària de la comissió.  
2. En aplicació del que estableixen el II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell, i la Llei orgànica 3/2007, de 22 de març, per a la igualtat efectiva de dones i homes, haurà d'haver-hi una presència equilibrada de dones i homes en la comissió avaluadora.  
3. La comissió d'avaluació analitzarà els informes d'oferta presentats juntament amb la sol·licitud.  
  
Article 8. Avaluació dels informes d'oferta  
1. Hi seran aplicables els criteris següents:  
a) Avaluació de l'oferta (màxim 6 punts)  
- Hi ha una descripció detallada de funcions i tasques - 3 punts  
  
- Hi ha un Pla d'acció individual que reflectisca els objectius professionals inicials (primer mes) i finals (final de la pràctica)... 2 punts  
- Hi ha un programa d'avaluació de la pràctica per part de l'empresa - 1 punt  
b) Condicions d'integració (màxim 3 punts)  
- En l'acompliment de la pràctica la persona jove formarà part d'un equip d'entre 3 i 5 persones... 2 punts.  
- En l'acompliment de la pràctica la persona jove formarà part d'un equip d'entre 6 o més persones... 3 punts.  
c) Desplaçament al lloc de treball (màxim 4 punts)  
- L'empresa proporciona un plus de transport - 2 punts.  
- El lloc de la pràctica està ben comunicat per transport públic (parades pròximes de bus, metro, tren de rodalia, etc.)... 2 punts.  
d) Allotjament  
- L'entitat facilita allotjament adequat per a les persones joves estrangeres d'acord amb la remuneració que rebran i pròxim al centre de treball, com a pis compartit, residència, etc.... 2 punts.  
2. Els punts assignats en cada criteri seran els totals si compleix el criteri, o zero si no el compleix. En cas d'ofertes amb la mateixa denominació del lloc i similars característiques que hagen obtingut la mateixa puntuació, a l'efecte de resoldre l'empat es tindrà en compte la major puntuació obtinguda en cadascun dels criteris d'avaluació, segon l'ordre en què apareixen. Si persistira l'empat, es tindria en compte l'ordre cronològic d'entrada en el registre de la sol·licitud de l'entitat.  
  
3. Després de l'avaluació dels informes d'ofertes, la comissió d'avaluació elaborarà un informe i les ordenarà per puntuació assignada, després d'agrupar-les segons la denominació del lloc i similitud.  
  
Article 9. Recepció de candidatures  
1. Per a poder rebre candidatures, és necessari donar a conéixer les ofertes a les altres regions i a les possibles persones candidates estrangeres. Per a això, l'empresa o entitat sol·licitant generarà les ofertes corresponents en la pàgina web https://eurodyssey.aer.eu/ en el termini màxim de cinc dies, comptadors des de l'endemà de la presentació de la sol·licitud de subvenció.  
Una vegada que des del servei competent en matèria de fons social europeu s'haja comprovat que el contingut de les ofertes és coherent amb el dels informes d'oferta aportats juntament amb la sol·licitud, aquestes seran validades i publicades en l'esmentat web, en el termini màxim de cinc dies, comptadors des de l'endemà de la generació de l'oferta en la pàgina web.  
2. Després de la publicació de les ofertes, les persones gestores del programa «Eurodissea» en les regions estrangeres valoraran l'adequació a priori de les persones candidates a aquestes ofertes. A continuació, enviaran al servei competent en la matèria de fons social europeu, a través de la intranet de l'esmentat web, el dossier i CV de les candidatures. El termini màxim de recepció de candidatures finalitzarà quinze dies abans del començament del curs intensiu d'espanyol que es proporciona a les persones seleccionades, abans del començament de les pràctiques en les empreses i entitats.  
  
Article 10. Tramitació i selecció de candidatures  
1. L'òrgan instructor, al qual correspondrà la tramitació del procediment de selecció, serà el servei competent en la matèria de fons social europeu, el qual després de la recepció de les candidatures, preseleccionades i remeses per les altres regions a través del seu corresponent dossier en la intranet de la pàgina web https://eurodyssey.aer.eu/, comprovarà l'adequació d'aquestes als requeriments de les ofertes i proposarà una sola candidatura a l'entitat l'oferta de la qual haja obtingut la major puntuació, entre aquelles per les quals la persona candidata haja manifestat interés. Aquest interés serà el reflectit en el seu dossier de candidatura o manifestat per correu electrònic al servei competent en la matèria de fons social europeu. En el cas que diverses candidatures interessades en una oferta concreta siguen considerades a priori adequades a aquesta, es prioritzarà per ordre cronològic d'entrada de candidatures en la pàgina web.  
2. L'entitat, en el procés de selecció, podrà comprovar si la persona candidata s'adequa totalment al lloc oferit, verificant la seua qualificació, nivell d'idiomes i altres capacitats mitjançant proves i entrevistes, que podran ser telefòniques o per videoconferència. Així mateix, la persona candidata podrà sol·licitar directament els aclariments sobre les tasques i condicions de la pràctica que pogueren determinar la seua decisió d'acceptació.  
3. L'entitat comunicarà al servei competent en matèria de fons social europeu la decisió d'acceptació o no acceptació de la persona candidata en un termini màxim de tres dies, comptadors des de l'endemà de la recepció de la candidatura proposada. En el cas de no acceptació, la comunicació haurà d'incloure els motius, degudament concretats respecte del compliment de la persona candidata dels requisits descrits en l'oferta (formació, idiomes, capacitats tecnològiques i socials). Si els motius de no acceptació no estigueren degudament concretats, l'empresa només podrà rebre una altra proposta de candidatura si quedarà disponible alguna adequada a la seua oferta.  
4. La persona candidata comunicarà al servei competent en la matèria de fons social europeu l'acceptació o no-acceptació en el termini màxim de tres dies, comptadors des de l'endemà de l'última entrevista amb l'entitat. En el cas de la no acceptació per raons de tipus personal, no imputables a l'entitat, aquesta podrà rebre una altra proposta de candidatura en els termes establits en el número 1 d'aquest article.  
5. Finalment la comissió d'avaluació, a la vista de l'expedient, de l'informe d'avaluació de les ofertes, de les acceptacions de les entitats i de les persones candidates, efectuarà les propostes de resolucions de concessió de les subvencions i n'estendrà una acta.  
  
Article 11. Resolucions de concessió de les subvencions  
1. Elevades les propostes de resolucions, la persona titular de la conselleria competent en matèria de fons europeus o la persona titular de l'òrgan en qui delegue, dictarà les corresponents resolucions, que posaran fi a la via administrativa.  
2. Les resolucions de concessió de subvenció es notificaran a les persones interessades en els termes previstos en l'article 40 de l'LPACAP i haurà de fixar expressament la quantia de la subvenció concedida, així com el seu possible cofinançament pel Fons Social Europeu.  
3. Les subvencions concedides seran publicades en el Diari Oficial de la Generalitat Valenciana (DOGV), en compliment del que s'estableix en l'article 18 de la Llei 38/2003, de 17 de novembre, general de subvencions amb expressió de la convocatòria, del programa i crèdit pressupostari al qual s'imputen, entitat beneficiària, quantitat concedida i finalitat de la subvenció.  
4. El termini màxim per a resoldre i notificar serà de sis mesos comptats a partir de la finalització del termini de presentació de sol·licituds de cada convocatòria. Transcorregut el termini sense que s'haja dictat resolució expressa, la sol·licitud de concessió de la subvenció podrà entendre's desestimada per silenci administratiu en els termes previstos en l'article 24 de l'LPACAP, sense perjudici que subsistisca l'obligació legal de resoldre sobre la petició formulada.  
  
  
Capítol III  
Seguiment i control de les subvencions  
  
Article 12. Obligacions de l'entitat beneficiària  
Són obligacions de l'empresa o entitat beneficiària les establides en l'article 14 de la Llei 38/2003, general de subvencions, i en particular:  
  
a) Formalitzar un conveni de pràctiques amb les persones joves estrangeres per un període de fins a sis mesos i alta en la Seguretat Social.  
b) Pagar la retribució íntegra al final de cada mes, en tot cas abans del dia 5 del mes següent, independentment del moment en què es faça efectiu el pagament de la subvenció.  
c) Registrar diàriament la jornada, que haurà d'incloure l'horari concret d'inici i finalització de la jornada de pràctica de la persona participant.  
d) Informar de qualsevol incidència que tinga lloc durant la pràctica de la persona participant en les pràctiques, comunicar les baixes que es produïsquen i complir les activitats de seguiment que establisca el servei competent en matèria de fons social europeu.  
e) En el cas que, per causes imputables a l'empresa, el conveni de pràctiques no es faça efectiu després de la notificació de la resolució de concessió o finalitze abans del que es preveu, l'empresa estarà obligada a indemnitzar la persona jove en la quantia necessària per a costejar el retorn a la seua regió d'origen en vol regular, classe turista o altres mitjans.  
f) Complir la reglamentació europea del Fons Social Europeu en el sotmetiment a les accions de verificació i control, informació i publicitat, sistemes de comptabilitat i conservació de documents justificatius, en la forma que determine la resolució de concessió de la subvenció.  
  
  
Article 13. Justificació de les subvencions  
1. Les entitats beneficiàries d'aquestes subvencions, de conformitat amb el que es disposa en l'article 14.b de la Llei 38/2003, de 17 de novembre, general de subvencions, hauran d'acreditar la realització de l'activitat i el compliment de la finalitat que determine la concessió i gaudi de la subvenció.  
2. Les entitats beneficiàries hauran d'enviar a la direcció general competent en matèria de fons europeus, la documentació justificativa per al pagament de les subvencions.  
3. Sense perjudici del que es disposa en les convocatòries, així com de les instruccions que puga dictar la persona titular de la direcció general competent en matèria de fons europeus, les entitats beneficiàries estaran obligades a presentar un compte justificatiu que contindrà la següent documentació de la persona participant en les pràctiques:  
a) Conveni de pràctiques professionals i alta en la Seguretat Social.  
b) Nòmines i justificants de les corresponents de les transferències bancàries de la persona participant en les pràctiques.  
c) Rebut de liquidació de cotitzacions a la Seguretat Social, de l'ingrés bancari i relació nominal de treballadors.  
d) Acreditació de les retencions de l'IRPF realitzades.  
e) Documentació que evidencie un sistema de comptabilitat separat o un codi comptable adequat en relació amb totes les transaccions relacionades amb la subvenció concedida.  
4. El termini màxim de presentació de la justificació serà de deu dies hàbils, comptats a partir d'endemà de la finalització del termini de presentació de l'ingrés de les quotes a la Seguretat Social i de la retenció per l'IRPF a l'Agència Tributària, en les quals estiga inclosa la persona participant en les pràctiques, després de la finalització del conveni de pràctiques.  
  
Article 14. Pagament de les subvencions  
1. El pagament de la subvenció es realitzarà prèvia justificació per l'entitat beneficiària de la realització de l'activitat per a la qual es va concedir en els termes establits en aquesta ordre, de la justificació de les despeses en la part proporcional a la quantia de la subvenció justificada i després de la comprovació de l'aportat per la direcció general competent en matèria de fons europeus.  
2. El pagament s'efectuarà d'una sola vegada mitjançant transferència bancària al compte designat per l'entitat beneficiària en la seua sol·licitud, i serà obligatori que el compte siga de titularitat d'aquesta entitat beneficiària.  
3. Amb caràcter previ al pagament de la subvenció, l'entitat beneficiària haurà de trobar-se al corrent en el compliment de les seues obligacions tributàries i davant de la Seguretat Social, i no ser deutora per resolució de procediment de reintegrament.  
  
Article 15. Minoració i reintegrament de les subvencions concedides  
1. L'incompliment de les obligacions, condicions i terminis establits en aquestes bases i en la resolució de concessió, la variació de la finalitat de l'actuació, la falta d'acreditació d'aquesta, donarà lloc a la incoació, per l'òrgan competent per a la concessió de les subvencions, del corresponent expedient, que podrà finalitzar, si és el cas, amb la revocació o la minoració de la subvenció concedida, de conformitat amb el principi de proporcionalitat i l'obligació de reintegrar les quantitats percebudes indegudament i els interessos de demora des del moment del pagament de la subvenció. En la tramitació del procediment es garantirà el dret de l'entitat beneficiària a l'audiència.  
  
2. Són causes de reintegrament les que preveuen l'article 172 de la Llei 1/2015, de 6 de febrer, així com l'article 37 de la Llei 38/2003, de 17 de novembre, general de subvencions, i l'incompliment dels requisits establits en aquestes bases reguladores.  
3. De conformitat amb el que estableix en els articles 173 a 177 de la Llei 1/2015, les entitats beneficiàries queden sotmeses a les responsabilitats i règim sancionador regulats en el títol IV de la Llei 38/2003, de 17 de novembre, general de subvencions, i en el capítol IV del títol X de la Llei 1/2015, de 6 de febrer, d'hisenda pública, del sector instrumental i de subvencions.  
  
Article 16. Pla de control  
De conformitat amb el que s'estableix en l'article 169 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, des de la direcció general competent en matèria de fons europeus es durà a terme un pla de control de la realització de l'activitat objecte de subvenció, que consistirà en:  
  
1. La comprovació i control de la documentació administrativa acreditativa de la formalització del conveni de pràctiques.  
2. La realització del seguiment de l'activitat: enquestes i entrevistes a les persones joves, visites sobre el terreny a les empreses i informes finals realitzats per aquestes i per les mateixes persones joves.  
3. La comprovació i control de la documentació administrativa acreditativa de la justificació de les despeses que determinen les corresponents convocatòries.  
4. El control de les activitats i de les subvencions pagades es realitzarà sobre el 100 % dels expedients.  
  
Article 17. Clàusula de transparència, subministrament d'informació i dades obertes  
1. Les entitats públiques hauran de complir les obligacions de transparència que, en virtut de la Llei 19/2013, de 9 de desembre, de transparència, accés a la informació pública i bon govern, i de la Llei 1/2022, de 13 d'abril, de transparència i bon govern de la Comunitat Valenciana, li corresponen com a entitat pública.  
2. Les entitats privades beneficiàries de la subvenció hauran de complir les obligacions de publicitat activa recollides en el capítol II del títol I de la Llei 19/2013, de 9 de desembre, quan:  
a) Perceben durant el període d'un any ajudes o subvencions públiques en una quantia superior a 100.000 euros.  
b) Perceben durant el període d'un any natural ajudes o subvencions de les entitats públiques de la Comunitat Valenciana recollides en l'article 3 de la Llei 1/2022 en una quantia superior a 50.000 euros.  
c) Les ajudes o subvencions percebudes representen almenys el 40 % del total dels seus ingressos anuals, sempre que abasten com a mínim la quantitat de 5.000 euros.  
En particular hauran de publicar, en els termes previstos en els principis generals de l'article 5 de la Llei 19/2013, tant la informació institucional i organitzativa de l'article 6 com l'econòmica i pressupostària de l'article 8 d'aquesta Llei 19/2013.  
Aquesta publicació es realitzarà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en gvaoberta.gva.es/es/tep.  
  
Aquesta informació s'haurà de publicar a partir de l'any següent a aquell en el qual s'hagen superat els llindars establits, i haurà de mantindre's publicada durant almenys quatre anys naturals.  
3. Sense perjudici de les obligacions previstes en els apartats anteriors, totes les entitats beneficiàries de subvencions hauran de donar l'adequada publicitat del caràcter públic del finançament de programes, activitats, inversions o actuacions de qualsevol classe que siguen objecte de subvenció, incloent el logotip de la Generalitat Valenciana en mitjans de difusió com, per exemple cartells, materials impresos, mitjans electrònics o audiovisuals i en qualsevol altre mitjà de publicitat que es realitze de l'activitat subvencionada.  
4. Totes les entitats beneficiàries de subvencions estan obligades a subministrar a l'entitat concedent, amb un requeriment previ, tota la informació que siga necessària per al compliment per aquesta de les obligacions previstes en la llei de transparència, en el termini de quinze dies hàbils des del requeriment. Una vegada transcorregut el termini conferit en el requeriment sense que aquest haguera sigut atés, l'òrgan que ha realitzat el requeriment podrà acordar, amb l'advertiment i l'audiència previs a l'interessat, la imposició de multes coercitives en els termes previstos en l'article 5 de la Llei 1/2022.  
5. Els nous conjunts de dades que es generen per la formalització i el desenvolupament de les subvencions atorgades per l'Administració de la Generalitat s'han de disposar, sempre que siga possible, com a conjunt de dades obertes.  
  
  
DISPOSICIONS ADDICIONALS  
  
Primera. Clàusula de no incidència pressupostària  
La conselleria competent en matèria de fons europeus dotarà les subvencions a què es refereix la present ordre a càrrec del programa pressupostari que incorpore els crèdits adequats per a finançar les subvencions regulades en les bases que s'aproven mitjançant aquesta norma. Durant els exercicis en què la present ordre estiga vigent, les convocatòries de subvencions que es publiquen establiran les dotacions anuals, consignades en els pressupostos de la Generalitat, que hagen de finançar-se.  
La present ordre no té incidència pressupostària, ja que no comporta increment de despesa per a la posada en marxa i funcionament, sense perjudici de les possibles convocatòries d'ajudes que es dotaran a càrrec de la consignació pressupostària que s'habilite a aquest efecte.  
  
Segona. Habilitació  
Es faculta la persona titular de la direcció general competent en matèria de fons europeus per a dictar totes les instruccions o resolucions que calguen per a complementar o executar el que s'estableix en aquesta ordre.  
  
  
DISPOSICIÓ TRANSITÒRIA  
  
Única. Procediments ja iniciats  
Els procediments de subvenció corresponents a convocatòries anteriors a la data d'entrada en vigor de la present ordre es regiran per les bases vigents en el moment de la seua convocatòria.  
  
  
DISPOSICIÓ DEROGATÒRIA  
  
Única. Derogació normativa  
Queda derogada l'Ordre 16/2014, de 5 de setembre, de la Conselleria d'Hisenda i Administració Pública, per la qual s'aproven les bases reguladores, es publica la línia pressupostària per al finançament de les ajudes convocades en el marc del programa «Eurodissea», de l'Assemblea de les Regions d'Europa, i s'obri el termini de presentació de sol·licituds.  
Així mateix, queden derogades totes les disposicions d'igual o inferior rang que s'oposen al que es disposa en aquesta ordre.  
  
  
DISPOSICIÓ FINAL  
  
Única. Entrada en vigor  
La present ordre entrarà en vigor l'endemà de ser publicada.  
  
València, 23 d'agost de 2022  
  
El conseller d'Hisenda i Model Econòmic,  
ARCADI ESPAÑA GARCÍA